Daħna kbira sewda iktar kmieni waranofsinhar ksiet Ħal Qormi hekk kif persuna jew persuni mhux magħrufa qabbdu ammont ta’ skart f’għalqa. Il-każ seħħ ‘il ġewwa mill-iSqaq Ta’ Barnaw, qalb żona industrijali fl-inħawi. Filfatt kienu diversi dawk il-ħaddiema fl-inħawi li ħarġu ‘l barra għax ħasbu li kien qed jaqbad xi maħżen. Madankollu, persuni li tkellmu magħna qalulna li raw vettura tiela’ mill-inħawi ftit wara li beda n-nar. Dan l-istazzjon mar fil-post u stajna ninnutaw li kien hemm ammont ta’ skart li kien ħa n-nar. Ta’ min jinnota li l-każ seħħ ftit tal-ħin wara li fl-inħawi kienet għamlet ħalba tax-xita u allura hu impossibbli li n-nar qabad waħdu.